b'\n_START_ARTICLE_\nAlphonso Lingis\n_START_SECTION_\nBiografija\n_START_PARAGRAPH_\n1950 m. baig\xc4\x99s vidurin\xc4\x99 mokykl\xc4\x85 A. Lingis studijavo \xc4\x8cikagos Lojolos universitete. \xc4\xaegij\xc4\x99s filosofijos bakalauro laipsn\xc4\xaf, toliau t\xc4\x99s\xc4\x97 studijas kataliki\xc5\xa1kame Leuveno universitete Belgijoje. Jame apsigyn\xc4\x97 filosofijos moksl\xc5\xb3 daktaro laipsn\xc4\xaf._NEWLINE_1960 m. A. Lingis prad\xc4\x97jo dirbti profesoriaus pad\xc4\x97j\xc4\x97ju Diukeino universitete Pitsburge. Nuo 1960 m. vidurio dirbo Pensilvanijos valstybiniame universitete su vertimo projektais ir i\xc5\xa1leido daugel\xc4\xaf mokslini\xc5\xb3 straipsni\xc5\xb3 apie filosofijos istorij\xc4\x85. \xc5\xa0iuo laikotarpiu filosofas keliavo po pasaul\xc4\xaf, kas paliko gil\xc5\xb3 antspaud\xc4\x85 jo darbuose.\n_START_SECTION_\nVeikla\n_START_PARAGRAPH_\nAlfonsas Lingis pripa\xc5\xbeinim\xc4\x85 pirmiausia peln\xc4\x97 kaip puikus M. Merleau-Ponty ir Emanuelio Levino knyg\xc5\xb3 vert\xc4\x97jas \xc4\xaf angl\xc5\xb3 kalb\xc4\x85. \xc5\xa0i\xc5\xb3 m\xc4\x85stytoj\xc5\xb3 \xc4\xaftaka visada i\xc5\xa1liko ry\xc5\xa1ki ir jo paties filosofijoje. Jo mokslini\xc5\xb3 tyrin\xc4\x97jim\xc5\xb3 sritys\xc2\xa0\xe2\x80\x93 fenomenologija, antropologija, egzistencializmas, modernioji filosofija ir etika. D\xc4\x97l originalios filosofin\xc4\x97s i\xc5\xa1rai\xc5\xa1kos ir intriguojan\xc4\x8dio kalb\xc4\x97jimo stiliaus filosofas peln\xc4\x97 pasisekim\xc4\x85 kaip lektorius. Kalb\xc4\x97damas vie\xc5\xa1ai profesorius pasitelkia keist\xc4\x85 muzikin\xc4\xaf fon\xc4\x85 ar \xc4\xafra\xc5\xa1ytus riksmus, paskaitas da\xc5\xbenai skaito visi\xc5\xa1koje tamsoje._NEWLINE_Dirbdamas Pensilvanijos valstybiniame universitete tapo koled\xc5\xbeo miestelio \xc4\xaf\xc5\xbeymybe. Profesorius priimin\xc4\x97jo studentus keistuose namuose, pilnuose ret\xc5\xb3 pauk\xc5\xa1\xc4\x8di\xc5\xb3, pavojing\xc5\xb3 \xc5\xbeuv\xc5\xb3, vabzd\xc5\xbei\xc5\xb3 bei daugelio tre\xc4\x8di\xc5\xb3j\xc5\xb3 pasaulio \xc5\xa1ali\xc5\xb3 radini\xc5\xb3._NEWLINE_A. Lingio kaip ra\xc5\xa1ytojo debiutas \xc4\xafvyko 1982 m., jo knyga \xe2\x80\x9eExcesses\xe2\x80\x9c \xc5\xbeymi brandaus ra\xc5\xa1ymo stiliaus prad\xc5\xbei\xc4\x85. \xc4\xae lietuvi\xc5\xb3 kalb\xc4\x85 i\xc5\xa1verstos keturios jo knygos: \xe2\x80\x9eNieko bendra neturin\xc4\x8di\xc5\xb3j\xc5\xb3 bendrija\xe2\x80\x9c, \xe2\x80\x9ePavojingos emocijos\xe2\x80\x9c, \xe2\x80\x9eBendra kalba, paskiri balsai\xe2\x80\x9c, \xe2\x80\x9eKontaktas\xe2\x80\x9c. Knyga \xe2\x80\x9eKontaktas\xe2\x80\x9c skiriasi nuo ankstesni\xc5\xb3j\xc5\xb3 apimtimi ir netik\xc4\x97tu rakursu\xc2\xa0\xe2\x80\x93 tai filosofinis fotografij\xc5\xb3 albumas. Fotografij\xc5\xb3 album\xc4\x85 \xe2\x80\x9eKontaktas\xe2\x80\x9c sudaro vaizdai ir veidai, sutikti keliaujant po pasaul\xc4\xaf. Filosofas daug d\xc4\x97mesio skyr\xc4\x97 itin ry\xc5\xa1kioms Azijos valstyb\xc4\x97ms\xc2\xa0\xe2\x80\x93 Indijai, papuas\xc5\xb3 kra\xc5\xa1tams, Tailandui. Prad\xc4\x97j\xc4\x99s fotografuoti, \xc4\x97m\xc4\x97 kitaip vertinti spalvas, \xc5\xa1vies\xc4\x85, med\xc5\xbeiagas, \xc5\xa1e\xc5\xa1\xc4\x97lius bei linijas._NEWLINE_A. Lingio teigimu, pokyt\xc4\xaf nuo vert\xc4\x97jo iki ra\xc5\xa1ytojo paskatino kelion\xc4\x97 \xc4\xaf Khad\xc5\xbeuraho \xc5\xa1ventyklas Indijoje. Ten 26 strukt\xc5\xabros, u\xc5\xbepildytos \xe2\x80\x9eerotinio meno\xe2\x80\x9c. Viso to rezultatas pirmiausia buvo prane\xc5\xa1imas apie Khajuraho \xc5\xa1ventykl\xc5\xb3 men\xc4\x85, kur\xc4\xaf profesorius pristat\xc4\x97 Pensilvanijos universitete 1991 m. Filosofas panaudojo j\xc4\xaf kaip schem\xc4\x85 savo veikalui \xe2\x80\x9ePavergimai\xe2\x80\x9c (\xe2\x80\x9eAbuses\xe2\x80\x9c). Tai pirma padrik\xc5\xb3 tekst\xc5\xb3 serijos dalis, kuri j\xc4\xaf i\xc5\xa1garsino._NEWLINE_Pastaraisiais metais profesorius atnaujino kontakt\xc4\x85 su prot\xc4\x97vi\xc5\xb3 t\xc4\x97vyne\xc2\xa0\xe2\x80\x93 leidyklos \xe2\x80\x9eBaltos lankos\xe2\x80\x9c kvietimu atvyko \xc4\xaf 11-\xc4\x85j\xc4\x85 Vilniaus knyg\xc5\xb3 mug\xc4\x99, kuri vyko 2010 m. vasario 18\xe2\x80\x9321 d. Mug\xc4\x97je buvo pristatyta pasaulio pilie\xc4\x8dio Alfonso Lingio knyga \xe2\x80\x9eBendra kalba, paskiri balsai\xe2\x80\x9c, para\xc5\xa1yta remiantis 2003 m. Vilniuje skaityt\xc5\xb3 paskait\xc5\xb3 ciklu. Vie\xc5\xa1nag\xc4\x97s metu profesorius skait\xc4\x97 paskaitas Vilniaus universiteto Filosofijos fakultete. 2011\xc2\xa0m. i\xc5\xa1leista knyga \xe2\x80\x9eBaland\xc5\xbeiai\xe2\x80\x9c._NEWLINE_\xc5\xa0iuo metu filosofas \xc4\xafsitrauk\xc4\x99s \xc4\xaf fenomenologines \xc4\xafvairi\xc5\xb3 kult\xc5\xabr\xc5\xb3 studijas, susijusias su estetine k\xc5\xabryba ir ritualiniais veiksmais. Kritikai ir recenzentai jo darbus vertina kaip itin i\xc5\xa1siskirian\xc4\x8dius ir dr\xc4\x85sius.\n_START_SECTION_\nFilosofin\xc4\x97s id\xc4\x97jos\n_START_PARAGRAPH_\nLingio filosofija nepaprastai savita \xe2\x80\x93 fenomenologijos klasikus jis sieja su gamtos ir socialini\xc5\xb3 moksl\xc5\xb3 \xc5\xbeiniomis, o svarbiausia su turtinga asmenine savo \xe2\x80\x9efilosofinio keliautojo\xe2\x80\x9c patirtimi. Filosofo teigimu, \xe2\x80\x9evertingiausia filosofija yra ta, kuri tiria konkre\xc4\x8dius dalykus ir padeda juos pamatyti naujai arba giliau, o ne ta, kuri kuria didelius principus ir abstrak\xc4\x8dius apibendrinimus\xe2\x80\x9c._NEWLINE_Kalbant apie filosofij\xc4\x85 \xc5\xa1iandien, A. Lingio \xc4\xafsitikinimu fenomenologija yra esminis metodas, bet yra labai daug b\xc5\xabd\xc5\xb3 k\xc4\x85 nors suprasti ir visi jie turi b\xc5\xabti \xc4\xaftraukti \xc4\xaf filosofij\xc4\x85. D\xc4\x97l \xc5\xa1ios prie\xc5\xbeasties profesorius savo darbuose remiasi psichologijos, antropologijos, geografijos, sociologijos ir kit\xc5\xb3 mokslini\xc5\xb3 disciplin\xc5\xb3 \xc5\xbeiniomis. Jo darbai neretai atskleid\xc5\xbeia, kaip Vakar\xc5\xb3 filosofijos s\xc4\x85vokos ir teorijos mums trukdo skverbtis \xc4\xaf ryt\xc5\xb3 kult\xc5\xabr\xc5\xb3 simbolines sandaras, logikas bei etikos kodeksus. Tuo pa\xc4\x8diu jis atidengia neigiam\xc4\x85 globalizacijos pus\xc4\x99 ir jos pasekmes \xe2\x80\x93 yran\xc4\x8dias bendruomenes, pa\xc5\xbeeist\xc4\x85 socialum\xc4\x85 ir \xc5\xbemogi\xc5\xa1k\xc4\x85j\xc4\xaf solidarum\xc4\x85. Jo kuriamas netradicinis filosofavimo stilius turi tiesiogini\xc5\xb3 s\xc4\x85saj\xc5\xb3 su kult\xc5\xabros kritika._NEWLINE_A. Lingio filosofija neatsiejama nuo filosofinio keliavimo, tod\xc4\x97l, vadinamas pasaulio pilie\xc4\x8diu, savo darbuose remiasi patirtimis, svarsto aktualius naujosios praktin\xc4\x97s filosofijos klausimus \xe2\x80\x93 pasitik\xc4\x97jimas, pagarba, tarpasmenin\xc4\x97 komunikacija. Profesorius, remdamasis antropologiniais steb\xc4\x97jimais ir klasikine bei moderni\xc4\x85ja filosofija, vedamas humanistin\xc4\x97s etikos paskat\xc5\xb3, nagrin\xc4\x97ja nusikaltimo ir nekaltumo, smurto ir d\xc5\xbeiaugsmo, gro\xc5\xbeio ir geismo santyki\xc5\xb3 problemas. Analizuoja tik\xc4\x97jimo gyv\xc5\xabnais, prakeiksm\xc5\xb3 ir palaiminim\xc5\xb3 gali\xc4\x85._NEWLINE_Lingio filosofin\xc4\x97 laikysena atskleid\xc5\xbeia autenti\xc5\xa1k\xc4\x85 ir atsarg\xc5\xb3 \xc5\xbevilgsn\xc4\xaf \xc4\xaf kitus. Kalb\xc4\x97damas apie \xc5\xbemogaus i\xc5\xa1vaizd\xc4\x85, profesorius pabr\xc4\x97\xc5\xbe\xc4\x97, kad \xc5\xbemogus sau niekada nebus tobulas, visada nor\xc4\x97s ka\xc5\xbek\xc4\x85 pakeisti, pagra\xc5\xbeinti. Filosofo teigimu, norint suprasti savo b\xc5\xabt\xc4\xaf, reikia atverti akis \xc5\xa1viesai.'